המתחם מבוצר בכבדות, אפילו בסטנדרטים של האזור הירוק. הפרטים סודיים ברובם. ביצורים כוללים היקפי אבטחה עמוקים, מבנים מחוזקים מעבר לתקן הרגיל, וחמש כניסות שמורות מאוד.
ב-15 במאי 2019, מחלקת המדינה של ארצות הברית הורתה לכל עובדי הממשלה שאינם בתפקידי חירום, ושאינם חיוניים בשגרירות ובמשרד הקונסוליה לעזוב את עיראק בגלל מתחים מוגברים במפרץ הפרסי בין ארצות הברית לאיראן.
ב-31 בדצמבר 2019, אלפי מפגינים תקפו את השגרירות ופרצו את החומות החיצוניות בתגובה לכך שחיל האוויר האמריקני תקף חמישה יעדים של ארגון הטרור "גדודי חזבאללה" סמוך לגבול עיראק-סוריה ב-27 בדצמבר. המוני המפגינים נותרו מחוץ לשגרירות. ברשת רויטרס דווח כי 12 אנשי מיליציות שיעיות נפצעו במהומות מחוץ לשגרירות ארצות הברית בבגדד, בעקבות רימוני הלם וגז מדמיע שנורו לעברם במטרה לפזרם. כך מסרו גורמים רפואיים בעיראק. מוקדם יותר דווח כי 20 מפגינים נפצעו בסך הכל. ראש ממשלת עיראק עאדל עבד אל-מהדי ביקש מהמפגינים להתרחק מהשגרירות, אחרי שעשרות הסתערו לעברה ואף פרצו למתחם.
הנשיא דונלד טראמפ האשים את איראן בהתקפת השגרירות ושלח 750 חיילים לבגדאד.
ב-3 בינואר 2020 נהרג סגן מפקד כוחות אל-חשד א-שעבי, אבו מהדי אל-מוהנדס, בתקיפה אווירית אמריקנית שבה נהרג גם מפקד כוח קודס, קאסם סולימאני.
ב-5 בינואר 2020 שש קטיושות התפוצצו סמוך לשגרירות ארצות הברית בבגדאד.
ב-8 בינואר 2020, בשעות הערב שתי רקטות התפוצצו בסמוך למבנה השגרירות. צבא עיראק הודיע כי קטיושות נפלו ב"אזור הירוק", המתחם הבינלאומי המבוצר בו ממוקם המבנה הדיפלומטי השייך לאמריקאים. עוד נמסר כי אין נפגעים באירוע.
בשעות הערב של ה-20 בינואר 2020 רקטות שוגרו לעבר השגרירות האמריקנית בבגדד, כך דיווחו כלי תקשורת ערביים. סוכנות הידיעות AP, שהתבססה על מקורות ביטחוניים, דיווחה כי שתי רקטות נפלו סמוך למבנה השגרירות. רשת "אל-ערביה" הסעודית דיווחה עוד כי באזור נשמעו אזעקות, ובדיווח שהתבסס על מקורות עיראקיים, נכתב כי שתי קטיושות נפלו בקרבת המבנה. מקורות נוספים דיווחו לרשת רויטרס כי בשלב זה לא זוהה מיקום נפילת הרקטות.
מקורות אישרו בהמשך לסוכנות הידיעות "רויטרס כי שלוש רקטות נפלו באזור הירוק שמאכלס את בנייני הממשל והשגרירויות הזרות. שלוש הרקטות שוגרו מחוץ לבגדד, מכיוון אזור זפראניה, דרום-מערבית לרובע הממשל שנמצא במרכז הבירה. לפי המקורות, שתי רקטות נחתו סמוך לשגרירות.
בשעות הערב של 26 בינואר 2020 מספר רקטות שוגרו לעבר שגרירות ארצות הברית בבגדד, כאשר שלוש מהן פגעו בבניין עצמו וגרמו לפציעתו של אדם אחד לפחות - כך דווח בסוכנויות הידיעות. האחראיים לירי הם ככל הנראה חברי המיליציות השיעיות הפרו-איראניות של עיראק. מקור ביטחוני מסר לסוכנות הידיעות AFP כי חמישה טילים פגעו בקרבת המבנה, ושלושה מהם פגעו בו באופן ישיר.
בלילה שבין ה-15 ל-16 בפברואר 2020 נחתו מספר רקטות בסמוך למתחם השגרירות גורם בצבא ארצות הברית מסר כי מספר פיציוצים נשמעו בבסיס המארח כוחות אמריקניים בבירת עיראק, בגדד, כתוצאה מנפילת רקטות. הגורם לא מסר מידע על פצועים או הרוגים באירוע. גורם צבאי נוסף מסר כי מספר רקטות נורו לעבר "האזור הירוק", המתחם שבו ממוקמות שגרירויות מערביות רבות בבגדד. הרקטות נפלו בסמוך למבנה השגרירות האמריקני. ארצות הברית האשימה את המיליציות שנתמכות על ידי איראן בשיגור רקטות לעבר מוסדותיה ובסיסיה בעיראק.
בערב ה-20 בדצמבר 2020 חמישה טילים נורו לעבר שגרירות ארצות הברית בבגדד. מערכות ההגנה האווירית של הצבא האמריקני הצליחו ככל הנראה ליירט שלושה מהטילים ואילו שניים נפלו בסמוך למתחם השגרירות. בכלי התקשורת בעיראק דווח כי לא היו נפגעים אך נזק נגרם לבניין דירות ולמספר כלי רכב שחנו בסמוך לו. הצבא העיראקי פרסם הודעה לפיה הטילים נורו על ידי "ארגונים לא חוקיים" לעבר "האזור הירוק", שבו יושב השלטון העיראקי והנציגויות הזרות. מזכיר המדינה של ארצות הברית מייק פומפאו האשים את המיליציות הנתמכות באיראן בהתקפת הרקטות על מתחם השגרירות האמריקאית בבגדאד ביום ראשון.
ב-24 בדצמבר צייץ נשיא ארצות הברית דונלד טראמפ בטוויטר כי איראן אחראית לירי הרקטות על השגרירות האמריקנית בבגדד בתחילת השבוע. "עכשיו אנחנו שומעים פטפוטים על התקפות נוספות נגד אמריקנים בעיראק. עצה ידידותית לאיראן: אם אמריקני אחד ייהרג, אני אראה באיראן אחראית. תחשבו על זה שוב"
ב-8 בינואר 2021 צבא עיראק הודיע כי שתי קטיושות נפלו ב"אזור הירוק", המתחם הבינלאומי המבוצר בו ממוקמת השגרירות האמריקאית. עוד נמסר בהודעת הצבא, כפי שפורסמה בסוכנות הידיעות רויטרס, אין נפגעים באירועים.
ב-20 בינואר 2021 רקטות שוגרו לעבר השגרירות האמריקנית בבגדד, כך דיווחו כלי תקשורת ערביים. סוכנות הידיעות AP, שהתבססה על מקורות ביטחוניים, דיווחה כי שתי רקטות נפלו סמוך למבנה השגרירות.
ב-26 בינואר 2021 חמש רקטות נורו ושלוש מהן פגעו בבניין השגרירות. לפחות אדם אחד נפצע במתקפה. ראש ממשלת עיראק לשעבר ושר ההגנה עאדל עבד אל-מהדי גינה את המתקפה.
ב־17 בפברואר הפעילה שגרירות ארצות הברית בבגדאד מערכת הגנה אווירית ואף נשלחו מסוקי סיור שיסיירו באזור, הסיבה הרשמית מאוחרי החלטה זו לא פורסמה.
ב-22 בפברואר 2021 כלי תקשורת ערביים דיווחו על פגיעת שלוש רקטות באזור בו נמצא בין היתר בניין שגרירות ארצות הברית בעיראק. אזעקות נשמעו באזור, ובתיעוד שהופץ נראו מספר כלי רכב שנפגעו אך יחד עם זאת לא דווח על נפגעים באירוע.
ראלי דקר 2020
ראלי דקר 2020 הוא המרוץ ה-42 של ראלי דקר, שהתקיים לראשונה בערב הסעודית. המרוץ החל ב-5 בינואר 2020 בג'דה והסתיים ב-17 בינואר באל-קדיה . קרלוס סאינס ניצח את המרוץ בקטגוריית המכוניות בפעם השלישית. אנדריי קרגינוב ניצח את קטגוריית המשאיות בפעם השנייה בקריירה. ניצחון שמהווה ניצחון 17 ליצרנית המשאיות קאמאז. ריקי בראבק ניצח לראשונה בקטגוריית האופנועים. ניצחון ראשון להונדה מאז שנת 1989, ניצחון שקטע רצף של 18 שנים בהם ניצחה KTM. איגנסיו קאסאלה הוביל החל מהיום הראשון את קטגוריית הטרקטורונים בפעם השלישית. קייסי קורי ניצח בקטגוריית ה-UTV.
ביום השביעי של המרוץ נהרג הרוכב פאולו גונסאלבש.
רקע.
לאחר 11 שנים שבהן נערך המרוץ בדרום-אמריקה, נחתם חוזה לקיום המרוץ במשך חמש שנים בערב הסעודית. המסלול הכולל הוא באורך של כ-7,900 ק"מ, מהם כ-5,000 ק"מ תחרותיים המתפרסים על פני 12 מקטעים (סטייג'ים). המרוץ החל בג'דה, הנמצאת בצפון המדינה, לחוף הים האדום; עוצר ליום מנוחה בריאד, בירת המדינה; ויסתיים באל-קדיה, הנמצאת בצפון-מערב המדינה.
המתחרים.
רשימת המתחרים הרשמית כללה 351 כלי רכב ו-557 מתחרים מ-53 מדינות. בין המתחרים הבולטים נאסר אל-עטיה, אלוף השנה שעברה; פרננדו אלונסו, לשעבר אלוף פורמולה 1; קרלוס סאינס, לשעבר אלוף העולם בראלי שניצח את המרוץ פעמיים בעבר וסטפן פטרהנסל, שמחזיק בשיא הניצחונות במרוץ.
שינויים בתקנות.
במטרה לצמצם את הפערים בין הקבוצות הגדולות ולאפשר תחרותיות גם לקבוצות הקטנות הוכנסו במרוץ מספר שינויים. בחלק מהמקטעים ספר הדרך יינתן לצוותים רק דקות מעטות לפני הזינוק. בנוסף, מתוך מטרה למנוע שימוש אסור בטכנולוגיות יקרות הקיימות רק בידי הקבוצות הגדולות, כל הציוד האלקטרוני שאינו מאושר לשימוש נדרש להיות נעול וחתום במהלך כל התחרות. המארגנים התקינו מצלמות בתוך תא הנהג של המשתתפים על מנת לזהות עקבות של פעילות חשודה.
הדיוויזיה ה-40 (האימפריה הגרמנית)
הדיוויזיה ה-40 (הסקסונית ה-4) (בגרמנית: 40. Division (4. Königlich Sächsische)) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה.
היסטוריה.
הדיוויזיה הוקמה ב-1 באפריל 1899, וחייליה גויסו מממלכת סקסוניה, ובפרט מאזור קמניץ.
עם פרוץ מלחמת העולם הראשונה באוגוסט 1914 הייתה הדיוויזיה חלק מהקורפוס ה-19 (הסקסוני ה-2) בפיקוד מקסימיליאן פון לאפרט, אשר היה חלק מהארמייה השלישית בפיקוד מקס פון האוזן. הדיוויזיה נטלה חלק במערכה על הגבולות, לרבות קרב שרלרואה, וכן השתתפה בקרב על המארן. באוקטובר 1914 הועברה הדיוויזיה תחת פיקוד הארמייה השישית, ולחמה עימה במרוץ אל הים ובקרב איפר הראשון. לאחר מכן השתתפה הדיוויזיה בקרבות שונים בחזית המערבית, ובבכלל זה בקרב ארטואה השני וקרב ארטואה השלישי. בשנת 1916 היא לחמה בקרב ורדן ובהקרב על הסום, ובשנת 1917 היא לחמה בקרב פשנדל. בשנת 1918 השתתפה הדיוויזיה במתקפת האביב, ולאחר מכן לחמה הדיוויזיה כנגד מתקפת מאה הימים של מדינות ההסכמה. לאחר המלחמה חזרה הדיוויזיה לגרמניה, וב-22 בפברואר 1919 פורקה הדיוויזיה.
דז'ה יאקאב
דז'ה יאקאב (בהונגרית: Jakab Dezső, רֵב-ואדו קרישולוי 4 בנובמבר 1864 – בודפשט, 5 באוגוסט 1932) היה אדריכל הונגרי-יהודי. לצד האדריכל מרסל קומור היה דמות מרכזית בהחדרת סגנון האר-נובו בהונגריה, שיזם אדן לכנר.
ביוגרפיה.
יאקאב נולד כבנם של ארמין יאקאב וטרזיה הֶלְד. הוא סיים את לימודיו בשנת 1893 ב"אוניברסיטת בודפשט לכלכלה וטכנולוגיה". לאחר מכן נסע לסיורי לימודים לגרמניה, לאיטליה, לצרפת, לאנגליה, להולנד ולבלגיה. כאדריכל צעיר, רכש ידע מעשי במספר משרדי אדריכלים. הוא עבד אצל אימרה פרנצ'ק עם מרצל קומור שסיים איתו את האוניברסיטה. בהמשך עבד גם משרדי האדריכלים קורב וגם של פץ. הוא עבד במשך זמן קצר גם עם אדן לכנר. בשנת 1896 עבר למחלקה לעיצוב תערוכות במשרד החקלאות שם תכנן כמה מבנים לתערוכת המילניום (1000 שנה להקמת הונגריה).